CELEX: 32022D1256
Language: sk
Date: 2022-07-15 00:00:00
Title: Rozhodnutie Rady (EÚ) 2022/1256 z 15. júla 2022 o pozícii, ktorá sa má v mene Európskej únie zaujať na 226. zasadaní Rady Medzinárodnej organizácie civilného letectva, pokiaľ ide o navrhované prijatie zmeny 48 časti I prílohy 6 k Dohovoru o medzinárodnom civilnom letectve

20.7.2022   
               
               
                  SK
               
               
                  Úradný vestník Európskej únie
               
               
                  L 191/61
               
            
         ROZHODNUTIE RADY (EÚ) 2022/1256
         z 15. júla 2022
         o pozícii, ktorá sa má v mene Európskej únie zaujať na 226. zasadaní Rady Medzinárodnej organizácie civilného letectva, pokiaľ ide o navrhované prijatie zmeny 48 časti I prílohy 6 k Dohovoru o medzinárodnom civilnom letectve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor o medzinárodnom civilnom letectve (ďalej len „Chicagsky dohovor“), ktorý upravuje medzinárodnú leteckú dopravu, nadobudol platnosť 4. apríla 1947. Uvedeným dohovorom bola zriadená Medzinárodná organizácia civilného letectva (ďalej len „ICAO“).
                  
               
                     (2)
                  
                  
                     Členské štáty Únie sú zmluvnými štátmi Chicagskeho dohovoru (ďalej len „zmluvné štáty“) a členmi ICAO, pričom Únia má v určitých orgánoch ICAO štatút pozorovateľa. V Rade ICAO je aktuálne zastúpených sedem členských štátov.
                  
               
                     (3)
                  
                  
                     Podľa článku 54 Chicagskeho dohovoru má Rada ICAO prijímať medzinárodné štandardy a odporúčania a označiť ich ako prílohy k Chicagskemu dohovoru (ďalej len „prílohy“).
                  
               
                     (4)
                  
                  
                     Podľa článku 90 Chicagskeho dohovoru má každá príloha alebo jej zmena nadobudnúť platnosť po uplynutí troch mesiacov odo dňa ich predloženia zmluvným štátom alebo na konci dlhšieho obdobia, ktoré určí Rada ICAO, pokiaľ v danej lehote väčšina zmluvných štátov nevyjadrí svoj nesúhlas v Rade ICAO.
                  
               
                     (5)
                  
                  
                     Rada ICAO má na svojom 226. zasadnutí prijať zmenu 48 časti I prílohy 6 k Chicagskemu dohovoru (ďalej len „zmena 48“).
                  
               
                     (6)
                  
                  
                     Hlavným účelom zmeny 48 je odložiť dátum začatia uplatňovania štandardu 6.18.1 v časti I prílohy 6 na 1. január 2025.
                  
               
                     (7)
                  
                  
                     Je vhodné stanoviť pozíciu, ktorá sa má v mene Únie zaujať na 226. zasadnutí Rady ICAO, pokiaľ ide o zmenu 48. Uvedenou pozíciou by malo byť podporenie zmeny 48 a mala by byť vyjadrená členskými štátmi Únie, ktoré sú členmi Rady ICAO, konajúc spoločne v mene Únie.
                  
               
                     (8)
                  
                  
                     Pozíciou Únie po tom, ako Rada ICAO prijme zmenu 48, čo má oznámiť generálny tajomník ICAO prostredníctvom obežníka ICAO, by nemalo byť vyjadrenie nesúhlasu za predpokladu, že sa zmena 48 prijme bez akýchkoľvek podstatných zmien,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Únie zaujať na 226. zasadnutí Rady ICAO alebo na ktoromkoľvek jej nasledujúcom zasadnutí, je podpora navrhovanej zmeny 48 časti I prílohy 6 k Dohovoru o medzinárodnom civilnom letectve (ďalej len „zmena 48“) v celom rozsahu.
            
            
               2.   Pozícia, ktorá sa má v mene Únie zaujať potom, čo Rada ICAO prijme zmenu 48 bez akýchkoľvek podstatných zmien, je nevyjadriť nesúhlas s prijatou zmenou 48 v odpovedi na príslušný obežník ICAO.
            
         
         
            Článok 2
            
               1.   Pozíciu uvedenú v článku 1 ods. 1 vyjadria členské štáty Únie, ktoré sú členmi Rady ICAO, konajúc spoločne v mene Únie.
            
            
               2.   Pozíciu uvedenú v článku 1 ods. 2 vyjadria všetky členské štáty, konajúc spoločne v mene Únie.
            
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 15. júla 2022
            
               
                  Za Radu
               
               
                  predseda
               
               M. BEK